長句送陸子履學士通判宿州
作者：歐陽修
朝代：宋

paragraphs: 古人相馬不相皮，瘦馬雖瘦骨法奇。
世無伯樂良可嗤，千金市馬惟市肥。
騏驥伏櫪兩耳垂，夜聞秋風仰秣嘶。
一朝絡以黄金羈，旦刷吳越暮燕陲。
丈夫可憐憔悴時，世俗庸庸皆見遺。
子履自少聲名馳，落筆文章天下知。
開懷吐胸不自疑，世路迫窄多穽機。
鬢毛零落風霜摧，十年江湖千首詩。
歸來京國舊遊非，大笑相逢索酒巵。
酒酣猶能弄峨眉，山川摇落百草腓。
愛君不改青松枝，念君明當整驂騑。
贈以瑶華期早歸，豈惟朋友相追隨，坐使臺閣生光輝。